གཞན་ཡང་ས་དམིགས་སམ་གནོད་པ་ཡོད་པའི་ཕྱོགས་སུ་ཡིད་དམ་གི་སྙིང་པོ་འབྲི་ནས་སྒྲོན་བ་གནོད་པ་སྲུང་བའི་ཆེད་དང་།ཡང་ན་རྟེན་འབྲེལ་ཆེན་པོའི་སྐབས་དང་རྒྱལ་བསྟན་དར་བའི་རྟགས་སུ་སྒྲོན་པ་ཡང་ཡོད་སྟེ།དཔེར་ན་ལྷ་སའི་གཙུག་ལགས་ཁང་གི་ཕྱོགས་བཞིར་དར་ཆེན་བཞི་ཡོད་པ།བྱང་དགའ་ལྡན་དར་ཆེན་དང་།ཤར་སྐྱ་རིང་དར་ཆེན།ནུབ་ཇུས་ཡག་དར་ཆེན།ལྷོ་སྐལ་བཟང་དར་ཆེན་ཞེས་སྒྲོན་ཡོད་པས་དར་ཆེན་འདི་དག་གི་ལོ་རྒྱུས་ཐད་ཆོས་ལུགས་སོ་སོའི་བཤད་སྒྲོས་མི་མཐུན་ན་འང་།འདི་དག་སྔར་བཞིན་ད་ཆ་ཡང་དངོས་སུ་མཇལ་ཡུལ་དུ་ཡོད་པ་ལ་དགའ་བ་ཅི་སྟེ་མི་རྒྱས།དེས་ན་གདོད་མའི་མྱེས་པོའི་ཕ་ས་ཐོག་མ་ཞང་བོད་འཛིན་མའི་ཁྱོན་འདིར།གདོང་དམར་བོད་པའི་ལྟེ་ཁྲག་ཐོག་མ་འཐོར་བ་ནས་བཟུང་།སྐབས་མི་འདྲ་བ་དབང་བསྒྱུར་གྱི་དུས་རིམ་ཁག་ནས།བོད་མིའི་བསམ་པའི་འདུ་ཤེས་ལ་རང་འབྱུང་ཁམས་ཀྱི་ས་བདག་ཀླུ་གཉན་གནས་་པ་དང་།ཡུལ་ས་གཞི་བདག་ཡོད་པར་འདོད་པའི་འདུ་ཤེས་ཐོག་མ་བྱུང་བ་ནས་རིམ་བཞིན།༼དར་ལྕོག་༽དང་༼ཀླུང་རྟ༽།༼རླུང་རྟ༽ཞེས་འཕེལ་རིམ་མི་འདྲ་བ་ཁག་གསུམ་གྱི་ཁྲོད་དུ།འདི་ནི་བོད་མིའི་བསམ་པའི་འདུ་ཤེས་སམ།སྲོལ་རྒྱུན་རིག་གནས་གདོད་མའི་བོནད་དང་ཁ་བྲལ་ཐབས་མེད་པ་པ་མ་ཟད།བོད་མི་ཞིག་ཡིན་ཕྱིན་ཕལ་ཆེར་རང་གི་སྦྲ་དང་།ཁང་པ།རི།།ཆུ།ནག་སོགས་གང་རུང་ལ་དར་ལྕོག་སམ་ཀླུང་རྟ་ཞིག་ཕལ་ཆེར་མེད་པ་མི་སྲིད་པ་ལྟ་བུ་དང་།གལ་སྲིད་ཀླུང་རྟ་ཡོད་པའི་ས་གནས་ཡོད་ན།དེར་བོད་མི་ཞིག་འཚོ་གནས་བྱེད་ཀྱི་ཤག་བྱེད་ན་འགྲིགས་པ་ལྟ་བུ་ཆགས་ཡོད་པས།དར་ལྕོག་གམ་ཀླུང་རྟ་འདི་ནི་ད་ཆར་གདོན་དམར་བོད་མིའི་སྲོལ་རྒྱུན་རིག་གནས་སམ་ཆོས་ལུགས་དང་ཁ་འབྲལ་ཐབ་མེད་པ་ཞིག་ཡིན།དེར་བརྟན་འདིར་ཁོ་བོས་དར་ལྕོག་གམ་ཀླུང་རྟའི་འཕེལ་རིམ་དང་འབྲེལ་བའི་དཔྱད་རྩོམ་འདི་ཐོག་མའི་གླིང་སྟེགས་ཙམ་ལས།དཔྱད་པ་རྫོགས་པའི་གཏམ་མིན་པ་མ་ཟད།བརྒྱ་ཁ་གཅིག་ཆོད་བྱས་པ་རྩ་བ་ནས་མིན་པས།འདི་ལ་སྨན་པའི་བཀའ་ཆབས་གསོན་པོར་སྩོལ་བའི་རེ་བ་དང་བཅས།།